#### **RÁMCOVÁ DOHODA č. [● ]**

uzatvorená § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**ZVO**“) a v zmysle § 269 ods. 2 zákona č. 513/1991 Z.z. Obchodného zákonníka v znení neskorších právnych predpisov (ďalej len „**Obchodný zákonník**“) (ďalej len „**Dohoda**“)

**Zmluvné strany**

**Objednávateľ:**

Obchodné meno: **Slovenská agentúra životného prostredia**

Sídlo: Tajovského 28, 975 90 Banská Bystrica

IČO: 00 626 031

DIČ: 2021125821

IČ DPH: SK2021125821

koná: Mgr. Michal Maco, generálny riaditeľ

IBAN: SK15 8180 0000 0070 0038 9222

SWIFT: SPSRSKBA

(ďalej aj ako „**Objednávateľ**“)

a

**Poskytovateľ:**

Obchodné meno: *[doplní uchádzač]*

Sídlo: *[doplní uchádzač]*

IČO: *[doplní uchádzač]*

DIČ: *[doplní uchádzač]*

IČ DPH: *[doplní uchádzač]*

Spoločnosť zapísaná: v Obchodnom registri Okresného súdu *[doplní uchádzač]*, oddiel: *[doplní uchádzač],* vložka číslo: *[doplní uchádzač]*

V mene spoločnosti koná: *[doplní uchádzač]*

IBAN: *[doplní uchádzač]*

SWIFT:  *[doplní uchádzač]*

(ďalej aj ako „**Poskytovateľ**“)

(Objednávateľ a Poskytovateľ ďalej spolu aj ako „**Zmluvné strany**“)

**Preambula**

Zmluvné strany uzatvárajú túto Dohodu v súlade s výsledkom verejnej súťaže na obstaranie predmetu nadlimitnej zákazky s názvom „**Marketingová kampaň k projektu Výmena kotlov v domácnostiach pre lepšie ovzdušie**“ („**Kampaň**“), vyhlásenej Objednávateľom ako verejným obstarávateľom Oznámením o vyhlásení verejného obstarávania, uverejneným vo Vestníku verejného obstarávania SR č. *[doplní uchádzač]* zo dňa *[doplní uchádzač]*  pod zn. *[doplní uchádzač]* (ďalej aj „**Verejné obstarávanie**"), v súlade so ZVO. Ponuka Poskytovateľa bola vo verejnej súťaži vyhodnotená ako úspešná, na základe čoho sa Zmluvné strany v slobodnej vôli a v súlade s platnými právnymi predpismi rozhodli uzatvoriť túto Dohodu, ktorá upravuje práva a povinnosti Zmluvných strán pri poskytnutí predmetu zákazky Poskytovateľom Objednávateľovi.

**Článok I.**

**Predmet Dohody**

* 1. Predmetom tejto Dohody je záväzok Poskytovateľa uzatvárať za podmienok dohodnutých v tejto Dohode s Objednávateľom čiastkové zmluvy („**Čiastková zmluva**“) na realizáciu **marketingovej kampane k projektu Výmena kotlov v domácnostiach pre lepšie ovzdušie** („**Služby**“ alebo „**Plnenia**“) podľa požiadaviek a pokynov Objednávateľa (ďalej len „**Predmet Dohody**“). Záväzný vzor Čiastkovej zmluvy tvorí prílohu č. 3 tejto Dohody.
  2. Predmetom tejto Dohody je stanovenie základných práv a povinností medzi Zmluvnými stranami ohľadne poskytovania Plnení zo strany Poskytovateľa pre Objednávateľa, najmä dohoda Zmluvných strán o:
  + jednotkových cenách a stanovovaní Odplaty za poskytovanie Plnení,
  + podmienkach poskytovania Plnení,
  + podmienkach uzatvárania Čiastkových zmlúv.
  1. Predmetom Čiastkových zmlúv bude záväzok Poskytovateľa za podmienok dojednaných v tejto Dohode a v príslušnej Čiastkovej zmluve poskytovať Plnenia pre Objednávateľa, tak ako sú tieto definované v Prílohe č. 1 *– Opis predmetu zákazky* tejto Dohody a zadania konkrétneho Plnenia.
  2. Objednávateľa táto Dohoda nezaväzuje objednať od Poskytovateľa žiadne Plnenie. Poskytovateľ nie je povinný uzavrieť Čiastkovú zmluvu v prípade, ak podmienky jej plnenia nie sú v súlade s podmienkami tejto Dohody. Pokiaľ Objednávateľ objedná Plnenie platí, že bude vždy minimálne v rozsahu samostatne ocenenej položky v Prílohe č. 2 – *Cenová tabuľka – položkový rozpočet* („**Čiastková položka**“)*.* Pokiaľ Príloha č. 2 – *Cenová tabuľka – položkový rozpočet* obsahuje pri cenovej položke, resp. Čiastkovej položke údaj o minimálnom rozsahu objednávky, bude v prípade objednania takejto Cenovej položky daný údaj dodržaný.
  3. Špecifikácia služieb je uvedená v Prílohe č. 1 *– Opis predmetu zákazky* tejto Dohody. Identifikácia objednaných Služieb bude určená v Čiastkových zmluvách, ktoré budú mať písomnú formu a budú v nich špecifikované všetky podrobnosti Služieb v súlade s informáciami uvedenými v Prílohe č. 1 - *Opis predmetu zákazky* tejto Dohody.
  4. Poskytovateľ sa zaväzuje, že za podmienok dohodnutých v tejto Dohode poskytne Objednávateľovi objednané Služby. Objednávateľ sa zaväzuje Poskytovateľovi za objednané a riadne a včas poskytnuté Služby zaplatiť odplatu stanovenú v Čiastkovej zmluve. Výška odplaty za jednotlivé Služby bude vždy zodpovedať jednotkovým cenám uvedeným v Prílohe č. 2 – *Cenová tabuľka – položkový rozpočet* tejto Dohody.

**Článok II.**

**Uzatváranie Čiastkových zmlúv**

1. 1. Objednávateľ pošle Poskytovateľovi výzvu na uzavretie Čiastkovej zmluvy vrátane jej znenia v elektronickej forme na adresu uvedenú v bode 12.2 tejto Dohody.
   2. Poskytovateľ je povinný Čiastkovú zmluvu v stanovenom počte vyhotovení podpísať a všetky vyhotovenia doručiť Objednávateľovi do piatich (5) dní po doručení výzvy na adresu Objednávateľ uvedenú vyššie spôsobom podľa článku XII. tejto Dohody.
   3. Poskytovateľ nie je povinný Čiastkovú zmluvu podpísať jedine v prípade, ak jej návrh zaslaný zo strany Objednávateľa nebude v súlade s touto Dohodou.
   4. O podpise Čiastkovej zmluvy bude Objednávateľ Poskytovateľa informovať bezodkladne, najneskôr však v deň jej zverejnenia v Centrálnom registri zmlúv. Súčasne Objednávateľ pošle Poskytovateľovi potrebný počet rovnopisov Čiastkovej zmluvy.

**Článok III.**

**Práva a povinnosti Poskytovateľa**

* 1. Poskytovateľ sa zaväzuje poskytovať Plnenia v súlade s ustanoveniami tejto Dohody a jej príloh, Čiastkových zmlúv a podľa pokynov Objednávateľa, v súlade so záujmami Objednávateľa, ktoré sú mu známe, a/alebo ktoré mu vzhľadom na okolnosti pri vynaložení všetkej odbornej starostlivosti mali byť známe, resp. ktoré mal Poskytovateľ poznať a vždy v súlade s príslušnými Právnymi predpismi.
  2. Poskytovateľ sa zaväzuje bez zbytočného odkladu, potom ako sa o tom dozvedel, informovať písomne Objednávateľa a konzultovať s Objednávateľom akékoľvek okolnosti dôležité pre riadne poskytovanie Plnení.
  3. Bez toho, aby bol dotknutý postup podľa ustanovenia bodu 3.1 tejto Dohody, Poskytovateľ sa zaväzuje písomne upozorniť Objednávateľa na nevhodnosť (vrátane rozporu s Právnymi predpismi) ním navrhovaného postupu, podkladov a/alebo iných pokynov týkajúcich sa Plnení bezodkladne (najneskôr do 2 dní) potom ako sa dozvedel o podrobnostiach takýchto postupov alebo pokynov alebo potom ako mu boli doručené kópie takých dokumentov. Poskytovateľ je v tomto písomnom upozornení povinný zdôvodniť nevhodnosť postupu, podkladov alebo pokynov a navrhnúť nápravné opatrenia. V prípade, že si Poskytovateľ nesplní túto svoju povinnosť, zodpovedá za škodu, ktorá v dôsledku plnenia takých pokynov a postupov či podkladov vznikne. Pokiaľ Poskytovateľ upozornil Objednávateľa na nevhodnosť pokynov resp. podkladov a nevhodný pokyn alebo podklad prekáža v riadnom plnení Poskytovateľa, je Poskytovateľ oprávnený jeho vykonávanie v nevyhnutnom rozsahu prerušiť do doby zmeny pokynov Objednávateľa alebo do písomného oznámenia o tom, že Objednávateľ trvá na Plnení podľa daných podkladov a/alebo pokynov.
  4. Hmotne zachytený výsledok činnosti a Plnení Poskytovateľa podľa Čiastkovej zmluvy a každá jeho časť sa stáva po prevzatí Plnení zo strany Objednávateľa vlastníctvom Objednávateľa.
  5. Ak výstupom Plnení pri realizácii predmetu tejto Dohody bude predmet ochrany podľa zákona č. 185/2015 Z. z. Autorský zákon v znení neskorších predpisov, zmluvné strany touto Dohodou zároveň uzatvárajú licenčnú zmluvu, ktorou Poskytovateľ udeľuje Objednávateľovi súhlas na používanie (ďalej len „**licencia**“) výstupov alebo ich častí dodaných na základe Čiastkových zmlúv a to za týchto podmienok:
     + 1. Poskytovateľ udeľuje Objednávateľovi licenciu na neobmedzené použitie výstupov alebo ich častí, najmä na spracovanie výstupov alebo ich častí, vyhotovenie rozmnoženín, zverejnenie a rozširovanie,
       2. Poskytovateľ udeľuje Objednávateľovi výhradnú licenciu v neobmedzenom rozsahu, t.j. nesmie po dobu trvania licencie Objednávateľa udeliť tretej osobe licenciu na použitie výstupov alebo ich častí v rozsahu a spôsobom udeleným touto licenciou Objednávateľovi a je povinný zdržať sa použitia výstupov alebo ich častí spôsobom, na ktorý udelil licenciu,
       3. Poskytovateľ udeľuje licenciu Objednávateľovi na celú dobu trvania autorskoprávnej ochrany k danému predmetu ochrany,
       4. Poskytovateľ udeľuje licenciu Objednávateľovi odplatne, pričom odmena za poskytnutie licencie je už zahrnutá v cene za Plnenia na základe Čiastkovej zmluvy,
       5. Objednávateľ je oprávnený udeliť sublicenciu tretej osobe a postúpiť licenciu tretej osobe.

Poskytovateľ sa zaväzuje vysporiadať všetky právne vzťahy s tretími osobami, ktoré sa budú podieľať na Plneniach tak, aby si tieto osoby nemohli uplatňovať voči Objednávateľovi žiadne nároky. V prípade, že si tretia osoba uplatní voči Objednávateľovi nárok z titulu porušenia autorských práv, Poskytovateľ sa zaväzuje nahradiť Objednávateľovi škodu, ktorá mu vznikne v dôsledku uplatnenia nároku treťou osobou, a to v plnej výške.

Ustanovenia tohto bodu platia aj po zániku tejto Dohody z akéhokoľvek dôvodu.

* 1. Poskytovateľ je povinný strpieť výkon kontroly, auditu súvisiaceho s predmetom tejto Dohody kedykoľvek počas platnosti a účinnosti Zmluvy o poskytnutí nenávratného finančného príspevku (ďalej len „NFP“) uzatvorenej v rámci Operačného programu Kvalita životného prostredia, ktorej obsahom budú aj oprávnené výdavky v zmysle tejto Dohody, a to oprávnenými osobami v zmysle Všeobecných zmluvných podmienok ku Zmluve o poskytnutí NFP a poskytnúť im všetku potrebnú súčinnosť.
  2. Oprávnenými osobami na výkon kontroly/auditu/ overovania sú najmä:
     + 1. Poskytovateľ NFP a ním poverené osoby,
       2. Útvar vnútorného auditu riadiaceho orgánu alebo útvar vnútornej kontroly sprostredkovateľského orgánu a nimi poverené osoby,
       3. Najvyšší kontrolný úrad SR, Úrad vládneho auditu, Certifikačný orgán a nimi poverené osoby,
       4. orgán auditu, jeho spolupracujúce orgány a nimi poverené osoby,
       5. splnomocnení zástupcovia Európskej Komisie a Európskeho dvora audítorov,
       6. Európsky úrad pre boj proti podvodom (OLAF) resp. iný orgán zabezpečujúci ochranu finančných záujmov EÚ
       7. osoby prizvané orgánmi uvedenými v písm. a) až e) v súlade s príslušnými právnymi predpismi SR a EÚ.
  3. Za strpenie výkonu kontroly/auditu a poskytnutie súčinnosti pri výkone kontroly/auditu neprináleží Poskytovateľovi žiadna odmena, náhrada ani iné plnenie. Táto povinnosť trvá aj po zániku tejto Dohody. V prípade zmeny legislatívnych aktov je Poskytovateľ povinný podriadiť sa kontrole príslušných orgánov tak, aby bol dosiahnutý účel sledovaný týmto ustanovením tejto Dohody. Poskytovateľ je povinný predovšetkým oznámiť nákladovú štruktúru plnenia podľa tejto Dohody na základe požiadavky Objednávateľa alebo oprávneného orgánu a nimi poverených subjektov a osôb, dodať podpornú dokumentáciu účtovného a iného charakteru za účelom doloženia požadovaných podkladov pre výkon kontroly podľa tohto bodu Dohody. Za účelom preventívneho riešenia problémov spojených s preukazovaním realizácie plnení podľa tejto Dohody je oprávnený požadovať tieto podklady aj Objednávateľ.
  4. Poskytovateľ je povinný sa zúčastňovať na všetkých rokovaniach zvolaných Objednávateľom, ktoré sa týkajú poskytovaných Plnení a aj z vlastnej iniciatívy aktívne komunikovať akékoľvek podstatné okolnosti týkajúce sa Plnení s Objednávateľom.
  5. Poskytovateľ nie je oprávnený bez príslušného písomného plnomocenstva uskutočňovať akékoľvek právne úkony v mene Objednávateľa. V prípade, ak bude na akékoľvek plnenie Čiastkovej zmluvy potrebné osobitné plnomocenstvo, Poskytovateľ požiada Objednávateľa o udelenie takéhoto plnomocenstva a Objednávateľ takéto plnomocenstvo Poskytovateľovi udelí.

**Článok IV.**

**Práva a povinnosti Objednávateľa**

* 1. Objednávateľ sa zaväzuje Poskytovateľovi poskytnúť všetku potrebnú súčinnosť na vykonanie Plnení na základe Čiastkových zmlúv a na ostatné plnenia tejto Dohody, najmä nie však výlučne:
     + 1. bez zbytočného odkladu písomne informovať Poskytovateľa o všetkých skutočnostiach, ktoré majú podstatný význam pre poskytovanie Plnení,
       2. odovzdať Poskytovateľovi všetky dokumenty a poskytnúť mu všetky informácie, ktoré sú potrebné na poskytnutie Plnení, pokiaľ z povahy týchto dokumentov/informácií a/alebo pokynov nevyplýva, že ich má obstarať Poskytovateľ,
       3. bez zbytočného odkladu poskytnúť Poskytovateľovi všetku súčinnosť potrebnú na uskutočnenie predmetu tejto Dohody a/alebo predmetu Čiastkových zmlúv, vrátane, ale nielen, písomných rozhodnutí o všetkých správach, odporúčaniach a všetkých ďalších záležitostiach, ktoré Poskytovateľ postúpil Objednávateľovi,
       4. udeliť písomné plnomocenstvo v prípade, ak bude Poskytovateľ oprávnene a v súlade s touto Dohodou a/alebo Čiastkovou zmluvou požadovať, aby mu Objednávateľ takéto plnomocenstvo udelil.
       5. doručiť Poskytovateľovi včas všetky pokyny súvisiace s realizovaním Plnení, tak aby Poskytovateľovi umožnil včasné a riadne poskytnutie Plnení.

**Článok V.**

**Odplata a platobné podmienky**

* 1. Všetky jednotkové ceny za všetky Plnenia tvoriace predmet tejto Dohody, resp. Čiastkových zmlúv sú stanovené dohodou Zmluvných strán v súlade so zákonom č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon o cenách.
  2. Jednotkové ceny sú uvedené v Prílohe č. 2 - *Cenová tabuľka – položkový rozpočet* tejto Dohody a sú stanovené ako **pevné ceny** pre jednotlivé Cenové položky. Jednotkové ceny zahŕňajú, bez ohľadu na akékoľvek obchodné zvyklosti inak bežné v odvetví, všetky náklady, odmeny, primeraný zisk, náklady na prepravu, clá a iné náklady na súvisiace s realizáciou Plnení.
  3. Dohodnutá Odplata na základe Čiastkovej zmluvy (ďalej len „**Odplata**“) zahŕňa všetky náklady a výdavky Poskytovateľa súvisiace s poskytovaním Plnení. Poskytovateľ nemá pri realizácii Plnení nárok na úhradu žiadnych dodatočných nákladov alebo výdavkov.
  4. Maximálna celková cena za Plnenia podľa tejto Dohody je stanovená v súlade s Ponukou Poskytovateľa a je stanovená vo výške [*uchádzač doplní ponúkanú celkovú predpokladanú cenu zákazky*]**,- EUR bez DPH** (slovom [*doplní uchádzač*] euro).
  5. Zmluvné strany sa dohodli, že ak nie je uvedené inak, nárok na Odplatu vznikne Poskytovateľovi po úplnom poskytnutí Plnenia dohodnutého v Čiastkovej zmluve a jeho riadnom prevzatí zo strany Objednávateľa. Pokiaľ Čiastková zmluva obsahuje rôzne Čiastkové plnenia, môžu sa zmluvné stany v Čiastkovej zmluve dohodnúť, že Poskytovateľovi vznikne nárok na ich úhradu jednotlivo v okamihu ich riadneho odovzdania prevzatia Objednávateľom.
  6. Za Plnenie označené ako „**Klient servis kampane**“ bude odmena platená paušálne za každý mesiac poskytovania predmetnej služby. Pokiaľ nezačne Plnenie tejto služby prvým dňom kalendárneho mesiaca, bude platba za prvý mesiac určená pomerne podľa počtu odpracovaných pracovných dní a celkového počtu pracovných dní v prvom mesiaci Plnenia.
  7. Ak nie je dohodnuté medzi Zmluvnými stranami inak, Poskytovateľ je oprávnený vystaviť faktúru na Odplatu až na základe písomného Preberacieho protokolu, pričom splatnosť faktúry si Zmluvné strany dohodli na **30 dní odo dňa doručenia faktúry** Objednávateľovi. Faktúru za Plnenie označené ako „Klient servis kampane“ vystaví osobitne za každý mesiac, v ktorom bolo toto Plnenie poskytované.
  8. Zmluvné strany najneskôr do desiatich (10) dní odo dňa ukončenia všetkých Plnení súvisiacich s realizáciou Čiastkovej zmluvy spíšu o prevzatí Plnení preberací protokol (ďalej len „**Preberací protokol**“), ktorý podpíšu oprávnení zástupcovia oboch Zmluvných strán určení na komunikáciu a zastupovanie Zmluvných strán podľa bodu 12.2 Čiastkovej zmluvy. Pokiaľ Čiastková zmluva obsahuje rôzne Cenové položky, spíšu Zmluvné strany o prevzatí každej z nich samostatný Preberací protokol.
  9. V Preberacom protokole Zmluvné strany podrobne popíšu všetky dodané a skutočne zrealizované Plnenia, zhodnotia kvalitu Plnení a opíšu všetky dôležité informácie vzťahujúce sa na Plnenia a poskytnuté služby. Objednávateľ v Preberacom protokole najmä uvedie všetky výhrady k Plneniam a vady Plnení.
  10. Poskytovateľ bude mať nárok na zaplatenie iba skutočne vykonaných a prevzatých Plnení uvedených v Preberacom protokole, resp. Čiastkovom preberacom protokole. V prípade výskytu vád Plnení, ktoré Poskytovateľ neodstránil resp. ich nebolo možné odstrániť s ohľadom na povahu poskytnutého Plnenia, bude mať Objednávateľ nárok na primeranú zľavu z Odplaty za poskytnutie týchto Plnení.
  11. Ak faktúra nebude obsahovať všetky náležitosti daňového dokladu alebo bude inak nesprávne vystavená, Objednávateľ je oprávnený vrátiť ju Poskytovateľovi v lehote splatnosti na doplnenie alebo prepracovanie, pričom nová lehota splatnosti začne plynúť až dňom doručenia správne doplnenej alebo prepracovanej faktúry Poskytovateľom Objednávateľovi.

**Článok VI.**

**Riziko a zodpovednosť za škodu**

* 1. Poskytovateľ zodpovedá za všetky škody, ktoré vzniknú jeho zavinením Objednávateľovi a iným osobám pri poskytovaní Plnení, na veciach, ako aj na osobách, pri Plneniach, ktorými bol poverený bez ohľadu na to, či tieto práce budú vykonané jeho zamestnancami alebo pracovníkmi, alebo ním poverenými Subdodávateľmi.
  2. Škodou sa rozumie aj škoda spočívajúca v povinnosti Objednávateľa vrátiť časť nenávratného finančného príspevku na financovanie Plnení Poskytovateľovi dotácie, resp. sankcia uložená Objednávateľovi Poskytovateľom dotácie v prípade, ak nebudú Plnenia vykonané riadne a/alebo včas z dôvodov na strane Poskytovateľa. Nárok na náhradu škody nevylučuje právo Objednávateľa uplatniť zmluvnú pokutu v súlade s podmienkami tejto Dohody.
  3. Škodou sa rozumie aj akákoľvek sankcia alebo pokuta uložená Objednávateľovi zo strany orgánov verejnej správy alebo orgánov štátnej správy za porušenia akýchkoľvek povinností súvisiacich s plnením Dohody a/alebo Čiastkových zmlúv, za ktoré nesie zodpovednosť Poskytovateľ.
  4. Poskytovateľ odškodní Objednávateľa od všetkých nárokov, škôd, strát a nákladov v súvislosti s poškodením alebo stratou akéhokoľvek majetku, nehnuteľného alebo hnuteľného v rozsahu, v akom toto poškodenie alebo strata vyplýva z dôvodov na strane Poskytovateľa a/alebo ak sa dá pripísať akejkoľvek nedbanlivosti, úmyselnému činu alebo porušeniu Dohody a/alebo Čiastkovej zmluvy Poskytovateľom.
  5. Zmluvné strany nezodpovedajú podľa tejto Zmluvy za nároky, škody, straty a náklady v prípadoch, kedy ich vznik možno pričítať okolnosti Vyššej moci.
  6. Kedykoľvek ktorákoľvek Zmluvná strana zistí akúkoľvek prekážku, ktorá jej bráni alebo je odôvodnené predpokladať, že jej bude brániť, v plnení akýchkoľvek povinností podľa tejto Dohody a/alebo Čiastkovej zmluvy, najmä tak okolnosť Vyššej moci, je povinná jej vznik alebo existenciu bezodkladne písomne oznámiť druhej Zmluvnej strane. Pri riešení vzájomných nárokov spôsobených výskytom takýchto prekážok sú Zmluvné strany povinné postupovať vo vzájomnej súčinnosti tak, aby do najvyššej možnej miery zabránili následkom alebo zmiernili následky týchto okolností.

**Článok VII.**

**Zodpovednosť za vady**

1. 1. Poskytovateľ tiež zodpovedá za všetky vady Plnení. Vadou Plnenia sa na účely tejto Dohody rozumie, ak Plnenie nebolo Poskytovateľovom poskytnuté riadne a včas v súlade s touto Dohodou, Čiastkovou zmluvou a Prílohou č.1 - *Opisom predmetu zákazky* tejto Dohody, a tiež najmä ak pri poskytovaní Plnení boli porušené akékoľvek záväzky vyplývajúce Poskytovateľovi z tejto Dohody a/alebo Čiastkových zmlúv a/alebo ak boli akýmkoľvek spôsobom Poskytovateľom porušené Právne predpisy.
   2. Zmluvné strany sa dohodli, že aby boli Plnenia poskytované v súlade s touto Dohodou a/alebo Čiastkovými zmluvami, Objednávateľ je oprávnený požadovať a Poskytovateľ je povinný vykonať všetky činnosti k odstráneniu vád Plnení oznámených Objednávateľom alebo je Objednávateľ oprávnený požadovať zľavu z Odplaty za Plnenie. Pre vylúčenie pochybností, Objednávateľ môže akékoľvek skutočnosti a nároky v súvislosti s oznámením vady, ako aj spôsobom jej odstraňovania, oznámiť Poskytovateľovi aj v ústnej forme.
   3. Poskytovateľ je povinný všetky vady odstrániť a všetky činnosti a nápravy vykonať na svoje náklady a riziko. Poskytovateľ je povinný odstrániť vady Plnení aj bez predchádzajúcej výzvy Objednávateľa.

**Článok VIII.**

**Zmluvné sankcie**

1. 1. V prípade, ak nastane niektorá z nižšie uvedených okolností má Objednávateľ nárok požadovať od Poskytovateľa zaplatenie a Poskytovateľ je v prípade uplatnenia takého nároku zo strany Objednávateľa povinný Objednávateľovi zaplatiť nasledovné zmluvné pokuty:
      * 1. V prípade omeškania Poskytovateľa s poskytnutím Plnenia alebo Čiastkového plnenia podľa Čiastkovej zmluvy je Objednávateľ oprávnený od Poskytovateľa požadovať zaplatenie zmluvnej pokuty vo výške 0,02 % z Odplaty za jednotlivé Plnenie alebo Čiastkové plnenie, s ktorým je v omeškaní za každý aj začatý deň omeškania;
        2. V prípade omeškania Poskytovateľa s poskytnutím Plnenia alebo Čiastkového plnenia podľa Čiastkovej zmluvy, ktoré ohrozí organizáciu Kampane a/alebo citeľne zníži kvalitatívnu, spoločenskú a/alebo profesionálnu úroveň Kampane, je Objednávateľ oprávnený od Poskytovateľa požadovať zaplatenie zmluvnej pokuty vo výške 0,05 % z Maximálne celkovej ceny podľa bodu 5.4 tejto Dohody, a to za každý aj začatý deň omeškania;
        3. Ak Poskytovateľ poruší niektorý zo svojich záväzkov podľa článku X. tejto Dohody má Objednávateľ nárok na zaplatenie zmluvnej pokuty vo výške 2.000,- EUR za každé jednotlivé porušenie tejto povinnosti;
        4. Ak Poskytovateľ poruší povinnosť zabezpečiť realizáciu Plnenia tímom zloženým z osôb spĺňajúcich odbornosť požadovanú Objednávateľom vo Verejnom obstarávaní pre vybrané typy expertných pozícií má Objednávateľ nárok na zaplatenie zmluvnej pokuty vo výške 2.000,- EUR za každé porušenie tejto povinnosti vzťahujúcej sa k jednotlivým členom tímu;
   2. V prípade omeškania Objednávateľa s úhradou faktúr má Poskytovateľ nárok na zaplatenie úroku z omeškania vo výške 0,05 % z dlžnej sumy vrátane DPH za každý aj začatý deň omeškania.
   3. Zaplatením zmluvnej pokuty na základe tejto Dohody nezaniká povinnosť splniť zabezpečený záväzok. Rovnako nezaniká ani nárok na náhradu škody príslušnej Zmluvnej strany, ktorá jej vznikne v súvislosti s porušením tejto Dohody v plnej výške, ktorú si môže Zmluvná strana uplatniť popri zaplatení zmluvných pokút.
   4. Splatnosť akejkoľvek faktúry za zmluvnú pokutu vystavenej podľa tohto bodu bude sedem (7) kalendárnych dní.
   5. Objednávateľ je oprávnený započítať si zmluvnú pokutu oproti Odplate alebo jej časti. To sa týka aj ešte nesplatných čiastok zmluvných pokút.

**Článok IX.**

**Trvanie a ukončenie Dohody a jej Čiastkových zmlúv**

1. 1. Táto Dohoda sa uzatvára na dobu **maximálne 48 mesiacov** odo dňa nadobudnutia jej účinnosti alebo **do vyčerpania finančného limitu** (maximálna celková cena za Plnenia podľa tejto Dohody) uvedeného v bode 5.4 tejto Dohody, podľa toho, ktorá zo skutočnosti nastane skôr.
   2. Táto Dohoda a/alebo jej Čiastková zmluva môže zaniknúť okrem prípadov uvedených v bode 9.1 vyššie aj dohodou Zmluvných strán alebo odstúpením od Dohody a/alebo jej Čiastkovej zmluvy podľa podmienok uvedených v tomto bode 9 nižšie.
   3. V prípade zániku tejto Dohody a/alebo jej Čiastkovej zmluvy dohodou Zmluvných strán, táto zaniká dňom uvedeným v tejto dohode. Dohoda o ukončení zmluvného vzťahu musí byť písomná. V tejto dohode sa upravia aj vzájomné nároky Zmluvných strán, ktoré vzniknú z plnenia zmluvných povinností alebo z ich porušenia druhou Zmluvnou stranou ku dňu zániku Dohody a/alebo jej Čiastkovej zmluvy dohodou.
   4. V prípade odstúpenia od Dohody a/alebo jej Čiastkovej zmluvy sa Zmluvné strany budú riadiť ustanoveniami § 344 a nasl. Obchodného zákonníka. Odstúpenie musí mať písomnú formu, musí byť doručené druhej Zmluvnej strane (ktorá svoju povinnosť porušila) a je účinné dňom doručenia odstúpenia Zmluvnej strane, ktorá svoju povinnosť porušila.
   5. Objednávateľ je oprávnený okamžite odstúpiť od Dohody a/alebo jej Čiastkovej zmluvy v prípade podstatného porušenia Dohody a/alebo Čiastkovej zmluvy zo strany Poskytovateľa. Na účely tejto Dohody a Čiastkových zmlúv sa za podstatné porušenie Dohody a/alebo Čiastkových zmlúv zo strany Poskytovateľa považuje najmä, nie však výlučne:
      * 1. ak sa preukáže, že Poskytovateľ v Ponuke predložil nepravdivé, skreslené alebo pozmenené doklady, ktorými preukazoval splnenie podmienok účasti v Súťaži;
        2. omeškanie Poskytovateľa s dodaním Plnenia podľa Čiastkovej zmluvy v dohodnutej lehote  viac ako dvakrát (2);
        3. ak má Plnenie alebo Čiastkové plnenie vady, ktoré bránia jeho využitiu v súlade s povahou alebo účelom Čiastkovej zmluvy alebo Dohody;
        4. neodôvodnené nedodržanie pokynov Objednávateľa, za predpokladu, že dotknutý pokyn má podstatný význam pre realizáciu Plnenia podľa tejto Dohody a/alebo Čiastkovej zmluvy;
        5. porušenie záväzkov Poskytovateľa ohľadom ochrany dôverných informácií podľa článku X. tejto Dohody;
        6. zadanie Plnenia v rozpore s článkom XI. tejto Dohody Subdodávateľovi;
        7. strata nevyhnutnej kvalifikácie Poskytovateľa;
        8. ak dôjde k inému podstatnému porušeniu Dohody a/alebo jej Čiastkovej zmluvy Poskytovateľom v rozsahu alebo intenzite takej, ako je uvedené v ustanovení § 345 ods. 2 Obchodného zákonníka;
        9. ak nastane iná okolnosť uvedená v tejto Dohode a/alebo jej Čiastkovej zmluve oprávňujúca Objednávateľa odstúpiť od Dohody a/alebo jej Čiastkovej zmluvy.
   6. Objednávateľ môže odstúpiť od Dohody a/alebo jej Čiastkovej zmluvy tiež v súlade s § 19 ods. 1 Zákona o verejnom obstarávaní v prípade:
      * 1. ak v čase uzatvorenia Dohody existoval dôvod na vylúčenie Poskytovateľa pre nesplnenie podmienky účasti podľa § 32 ods. 1 písm. a) Zákona o verejnom obstarávaní,
        2. ak táto Dohoda nemala byť uzavretá s Poskytovateľom v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie.
   7. Objednávateľ tiež môže v súlade s § 19 ods. 2 Zákona o verejnom obstarávaní odstúpiť od časti Dohody, ktorou došlo k podstatnej zmene pôvodnej Dohody, a ktorá si vyžadovala nové verejné obstarávanie.
   8. Objednávateľ tiež môže v súlade s § 19 ods. 3 Zákona o verejnom obstarávaní odstúpiť od Dohody a/alebo jej Čiastkovej zmluvy, ak Poskytovateľ a/alebo jeho Subdodávateľ nebol v čase uzavretia Dohody a/alebo jej Čiastkovej zmluvy alebo v čase plnenia Dohody a/alebo jej Čiastkovej zmluvy zapísaný v registri partnerov verejného sektora alebo ak bol vymazaný z registra partnerov verejného sektora, ak má v zmysle Právnych predpisov povinnosť byť zapísaný v registri partnerov verejného sektora.
   9. Poskytovateľ je oprávnený okamžite odstúpiť od Dohody a/alebo Čiastkovej zmluvy v prípade podstatného porušenia Dohody Objednávateľom. Za podstatné porušenie Dohody a / alebo Čiastkovej zmluvy Objednávateľom sa považuje najmä, nie však výlučne
      * 1. ak Objednávateľ neposkytne Poskytovateľovi akúkoľvek platbu podľa tejto Dohody a/alebo Čiastkovej zmluvy ani do štrnástich (14) dní odo dňa jej splatnosti;
        2. ak dôjde k inému podstatnému porušeniu Dohody a/alebo jej Čiastkovej zmluvy Objednávateľom v rozsahu alebo intenzite takej, ako je uvedené v ustanovení § 345 ods. 2 Obchodného zákonníka.

**Článok X.**

**Mlčanlivosť**

* 1. Zmluvné strany sa dohodli, že všetky skutočnosti, informácie a údaje, ktoré sú uvedené v tejto Dohode, resp. ktoré budú uvedené v jej dodatkoch a prílohách alebo ktoré sa Zmluvné strany dozvedeli v súvislosti s touto Dohodou a jej plnením, sú v rozsahu, ktorý nevylučujú všeobecne záväzné právne predpisy, dôvernými informáciami (ďalej len „**Dôverné informácie**“). Obidve Zmluvné strany sú povinné zachovávať mlčanlivosť o Dôverných informáciách, ibaže by z tejto Dohody alebo z príslušných všeobecne záväzných právnych predpisov vyplývalo inak. Záväzok Zmluvných strán obsiahnutý v tomto článku nie je časovo obmedzený a ostáva v platnosti aj po zániku tejto Dohody.
  2. Zmluvné strany sa zaväzujú, že Dôverné informácie bez predchádzajúceho písomného súhlasu druhej Zmluvnej strany nevyužijú pre seba a/alebo pre tretie osoby, neposkytnú tretím osobám a ani neumožnia prístup tretích osôb k Dôverným informáciám. Za tretie osoby sa nepokladajú subjekty vymenované v bode 3.7 tejto Dohody a členovia štatutárnych a iných orgánov Zmluvných strán a zamestnanci Zmluvných strán. Porušením tejto povinnosti nie je postup Objednávateľa v súlade s ustanoveniami zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (Zákon o slobode informácií).
  3. Povinnosť zachovávať mlčanlivosť o Dôverných informáciách sa nevzťahuje na:
     + 1. informácie, ktoré už sú v deň podpisu tejto Dohody verejne známe alebo ktoré sa už v deň podpisu tejto Dohody dali získať z bežne dostupných informačných prostriedkov;
       2. informácie, ktoré sa stali po podpise tejto Dohody verejne známymi alebo ktoré sa po tomto dni už dajú získať z bežne dostupných informačných prostriedkov;
       3. prípady, kedy na základe všeobecne záväzných právnych predpisov alebo na základe povinnosti uloženej postupom podľa všeobecne záväzných právnych predpisov musí Zmluvná strana poskytnúť Dôverné informácie. V takom prípade je dotknutá Zmluvná strana povinná informovať druhú Zmluvnú stranu o vzniku jej povinnosti poskytnúť Dôverné informácie s uvedením rozsahu tejto povinnosti bez zbytočného odkladu.
  4. Za porušenie povinnosti zachovávať mlčanlivosť o Dôverných informáciách podľa tohto článku sa nepokladá použitie potrebných Dôverných informácií v prípadoch súdnych, rozhodcovských, správnych alebo iných konaní vedených za účelom realizovania plnenia alebo výkonu práv Zmluvnou stranou podľa tejto Dohody.

**Článok XI.**

**Subdodávatelia**

* 1. Poskytovateľ je oprávnený plnením vybraných častí tejto Dohody a/alebo Čiastkových zmlúv poveriť svojich Subdodávateľov. Zoznam Subdodávateľov tvorí Prílohu č. 4 tejto Dohody. V zozname Subdodávateľov sa uvádzajú náležitosti podľa ustanovenia § 41 ods. 3 Zákona o verejnom obstarávaní údaje o osobe oprávnenej konať za Subdodávateľa v rozsahu meno a priezvisko, adresa pobytu, dátum narodenia. Každý Subdodávateľ, ktorý má takú povinnosť, musí byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov.
  2. V prípade, ak má počas plnenia Dohody resp. Čiastkovej zmluvy Poskytovateľ záujem zmeniť alebo doplniť svojich Subdodávateľov, je povinný rešpektovať nasledovné pravidlá:
     + 1. Subdodávateľ, ktorého sa týka návrh na zmenu, musí byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov,
       2. Subdodávateľ, ktorého sa týka návrh na zmenu, musí byť schopný realizovať príslušnú časť Plnenia v rovnakej kvalite, ako pôvodný Subdodávateľ a musí spĺňať rovnaké podmienky, ako pôvodný Subdodávateľ (ak boli stanovené),
       3. Poskytovateľ oznámi Objednávateľovi návrh na zmenu Subdodávateľa spolu s predložením dokladov preukazujúcich splnenie podmienok uvedených vyššie.
  3. Návrh na zmenu Subdodávateľa spolu s dokladmi podľa bodu 11.2c) vyššie a aktualizovaným znením Prílohy č. 4 musí Poskytovateľ predložiť Objednávateľovi najneskôr tri (3) pracovné dni pred začatím plánovanej subdodávky. Objednávateľ má právo zmenu odmietnuť, ak nie sú splnené podmienky uvedené v bode 11.2 vyššie.
  4. Pre vylúčenie pochybností sa Zmluvné strany dohodli, že pre zmenu alebo doplnenie Subdodávateľov nie je potrebné uzatvárať dodatok k tejto Dohode, pokiaľ bude dodržaný postup podľa tohto bodu tejto Dohody.
  5. V prípade, ak Poskytovateľ využije na plnenie ktorejkoľvek povinnosti podľa tejto Dohody Subdodávateľa, Poskytovateľ za konanie Subdodávateľa voči Objednávateľovi zodpovedá, ako keby plnenie vykonával sám.

**Článok XII.**

**Komunikácia**

* 1. Komunikácia medzi Zmluvnými stranami v  súvislosti s plnením tejto Dohody sa bude adresovať príslušnej Zmluvnej strane na nižšie uvedenú adresu a bude sa považovať za doručenú v prípade:
     + 1. osobného doručenia, prostredníctvom kuriérskej služby alebo inak, po potvrdení jej prijatia,
       2. doručenia e-mailom, po doručení písomného potvrdenia od príjemcu o prijatí (za písomné potvrdenie príjemcu o prijatí sa považuje aj notifikácia oznamujúca doručenie e-mailu príjemcovi, t. j. príjemca objektívne zodpovedá za dostupnosť a kontrolu nižšie uvedenej e-mailovej adresy), alebo
       3. zásielky, k dátumu uvedenému na potvrdení o doručení alebo na potvrdení o tom, že zásielku nemožno doručiť.
  2. Písomná komunikácia bude adresovaná nasledovne:

Za Objednávateľa:

Kontaktná osoba: Mgr. Alexandra Machanová, Ing. Katarína Kolesárová

Telefón: +421 905 943 884 (Ing. Katarína Kolesárová)

+421 - 48 - 437 41 11 – centrála v BB

Adresa: Slovenská agentúra životného prostredia, Tajovského 28, 975 90 Banská Bystrica

E-mail: [alexandra.machanova@sazp.sk](mailto:alexandra.machanova@sazp.sk), katarina.kolesarova@sazp.sk

Za Poskytovateľa:

Kontaktná osoba: .........................

Telefón: .........................

Adresa: .........................

E-mail: .........................

**Článok XIII.**

**Experti**

* 1. Poskytovateľ sa zaväzuje, že výkon vybraných odborných činností v rámci plnenia tejto Dohody bude vykonávať výlučne prostredníctvom expertov, prostredníctvom ktorých preukazoval splnenie podmienok účasti technickej spôsobilosti podľa súťažných podkladov vyhlásenej verejnej súťaže, a ktorých za týmto účelom identifikoval vo svojej ponuke (ďalej aj ako „**Experti**“). Zoznam jednotlivých Expertov s uvedením ich kvalifikácie a doklady preukazujúce ich kvalifikáciu tvoria obsah Prílohy č. 5 tejto Dohody.
  2. V prípade, ak chce Poskytovateľ nahradiť niektorého z Expertov, takéto nahradenie je možné výlučne so súhlasom Objednávateľa. Objednávateľ takýto súhlas bezdôvodne neodoprie, avšak platí, že novo navrhovaný Expert musí spĺňať rovnakú odbornú spôsobilosť, ako je spôsobilosť, ktorej splnenie preukazoval Expert, ktorý sa nahrádza. Spôsobilosť nového Experta Poskytovateľ preukazuje profesijným životopisom príslušnej osoby, s minimálnym obsahom:
     + 1. meno a priezvisko, dosiahnuté vzdelanie, prehľad profesijnej praxe / poskytnutých odborných plnení vzťahujúcich sa k činnosti, ktorú má príslušná osoba vykonávať (zamestnávateľ, trvanie pracovného pomeru / trvanie odbornej praxe / určenie poskytnutých odborných plnení, pozícia, ktorú príslušný kľúčový expert zastával), vlastnoručný podpis.

V prípade výmeny experta č. 1 - Klient manažéra počas kampane Poskytovateľ zabezpečí min. jednomesačné paralelné zaškolenie nového experta na tejto pozícii (nového klient manažéra).

* 1. Pre vylúčenie pochybností sa Zmluvné strany dohodli, že pre nahradenie Expertov nie je potrebné uzatvárať dodatok k tejto Dohode, pokiaľ bude dodržaný postup podľa tohto bodu. Po zmene Experta Zmluvné strany aktualizujú Prílohu č. 5 o údaje o novom Expertovi.

**Článok XIV.**

**Záverečné ustanovenia**

* 1. Táto Dohoda nadobúda platnosť dňom jej podpisu oboma Zmluvnými stranami. Účinnosť nadobudne dňom uvedeným v písomnej výzve Objednávateľa, ktorým sa stanoví dátum začiatku plnenia Dohody, s podmienkou, že táto Dohoda bude zverejnená v súlade s príslušnými právnymi predpismi. Podmienkou pre písomnú výzvu Objednávateľa je ukončenie kontroly verejného obstarávania zo strany Poskytovateľa NFP, v rámci ktorej tento neidentifikoval nedostatky, ktoré by mali alebo mohli mať vplyv na výsledok Súťaže (po doručení správy z kontroly prijímateľovi - Objednávateľovi), alebo v rámci ktorej Objednávateľ, ako prijímateľ súhlasil s výškou ex ante finančnej opravy uvedenej v návrhu správy/správe z kontroly a splnil podmienky na uplatnenie ex ante finančnej opravy podľa metodického pokynu MP CKO č. 5 ktorý upravuje postup pri určení finančných opráv za verejné obstarávanie. Výzva bude odoslaná na poštovú prepravu najneskôr do 12 mesiacov odo dňa odoslania oznámenia o výsledku verejného obstarávania, v opačnom prípade táto Dohoda zaniká.
  2. Táto Dohoda sa riadi a vykladá v súlade s Právnymi predpismi Slovenskej republiky. Práva a povinnosti ustanovené na základe tejto Dohody alebo v súvislosti s ňou a práva a povinnosti výslovne neupravené v tejto Dohode sa riadia príslušnými ustanoveniami Obchodného zákonníka a ZVO.
  3. Zmluvné strany sa zaväzujú, že vyvinú maximálnu snahu o riešenie všetkých sporov vyplývajúcich alebo súvisiacich s touto Dohodou zmierlivou cestou, v prípade ak je Poskytovateľ subjekt so sídlom v zahraničí, Zmluvné strany sa dohodli na právomoci súdov Slovenskej republiky.
  4. Akékoľvek zmeny a/alebo dodatky k tejto Dohode musia byť v súlade s ustanovením § 18 ZVO vo forme písomných číslovaných dodatkov podpísaných oboma Zmluvnými stranami.
  5. Táto Dohoda, vrátane všetkých dokumentov, ktoré sa v nej spomínajú, predstavuje kompletnú dohodu medzi Zmluvnými stranami v súvislosti s predmetom Dohody.
  6. Ak sa niektoré z ustanovení tejto Dohody stane nevynútiteľným alebo neplatným podľa platného práva, bude toto ustanovenie neúčinné len do tej miery, do akej je nevynútiteľné či neplatné. Ďalšie ustanovenia tejto Dohody ostávajú naďalej záväzné a v plnej platnosti a účinnosti. Pokiaľ nastane takáto situácia, Zmluvné strany nahradia toto nevynútiteľné, či neplatné ustanovenie iným ustanovením, ktoré sa mu svojím obsahom a účelom bude čo najviac približovať.
  7. Dohoda je vyhotovená v šiestich (6) rovnopisoch v slovenskom jazyku, z ktorých každý je považovaný za originál. Štyri (4) vyhotovenia Dohody obdrží Objednávateľ a dve (2) vyhotovenia Dohody obdrží Poskytovateľ.
  8. Poskytovateľ nie je oprávnený postúpiť akékoľvek pohľadávky (práva) vyplývajúce z tejto Dohody na tretiu osobu alebo sa dohodnúť s treťou osobou na prevzatí jeho záväzkov (povinností) vyplývajúcich z tejto Dohody bez predchádzajúceho písomného súhlasu Objednávateľa.
  9. Neoddeliteľnou súčasťou tejto Dohody sú nasledovné prílohy:

Príloha č. 1 – Opis predmetu zákazky *[uchádzač vypracuje v znení totožnom s časťou B. súťažných podkladov a predloží v ponuke]*

Príloha č. 2 – Cenová tabuľka – položkový rozpočet *[uchádzač vypracuje podľa Prílohy č. C.2 súťažných podkladov a predloží v ponuke]*

Príloha č. 3 – Vzor Čiastkovej zmluvy *[uchádzač vypracuje podľa Prílohy č. E.2 súťažných podkladov a predloží v ponuke]*

Príloha č. 4 – Zoznam Subdodávateľov *[predloží úspešný uchádzač v rámci súčinnosti podľa bodu 27.2 a 27.7 Časti A. súťažných podkladov]*

Príloha č. 5 - Zoznam expertov [*predloží úspešný uchádzač v rámci súčinnosti podľa bodu 27.2 a 27.7 Časti A. súťažných podkladov]*

* 1. Zmluvné strany vyhlasujú, že sú oprávnené na plnenie tejto Dohody, zmluvné prejavy sú im dostatočne zrozumiteľné a určité, ich zmluvná voľnosť nie je ničím obmedzená a právny úkon je urobený v predpísanej forme, na znak čoho Dohodu podpísali.

|  |  |
| --- | --- |
| **Objednávateľ**  V .............................  Dňa ...................... | **Poskytovateľ**  V *[doplní uchádzač]*  Dňa *[doplní uchádzač]* |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Slovenská agentúra životného prostredia**  Mgr. Michal Maco., generálny riaditeľ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *[doplní uchádzač]*,  *[doplní uchádzač]* |